b'\n_START_ARTICLE_\nKuuskosken hallitus\n_START_PARAGRAPH_\nKuuskosken hallitus oli Suomen tasavallan 43. hallitus. Hallitus oli luonteeltaan virkamieshallitus, mutta ministereiss\xc3\xa4 oli my\xc3\xb6s poliitikkoja. Maalaisliiton riveist\xc3\xa4 olivat Kytt\xc3\xa4, Bj\xc3\xb6rkenheim, Vilkuna ja Lehtosalo, RKP:st\xc3\xa4 S\xc3\xb6derhjelm sek\xc3\xa4 SDP:n oppositiosta Leivo-Larsson, Lepist\xc3\xb6, Antikainen ja Liljestr\xc3\xb6m._NEWLINE_Kuuskosken hallitus oli toimitusministerist\xc3\xb6, joka nimitettiin edelt\xc3\xa4j\xc3\xa4n, von Fieandtin hallituksen kaaduttua SDP:n ja Maalaisliiton tekem\xc3\xa4\xc3\xa4n v\xc3\xa4likysymykseen vain pari kuukautta ennen hein\xc3\xa4kuussa 1958 pidettyj\xc3\xa4 eduskuntavaaleja. Hallituksen varap\xc3\xa4\xc3\xa4ministeriksi tuli toinen sosiaaliministeri Tyyne Leivo-Larsson, joka toimi toukokuussa virkaa tekev\xc3\xa4n\xc3\xa4 p\xc3\xa4\xc3\xa4ministerin\xc3\xa4; h\xc3\xa4n oli ensimm\xc3\xa4inen t\xc3\xa4h\xc3\xa4n asemaan kohonnut nainen maailmassa. _NEWLINE_Hallitus toimi ajanjaksolla 26. huhtikuuta 1958 \xe2\x80\x93 29. elokuuta 1958 126 p\xc3\xa4iv\xc3\xa4\xc3\xa4, kunnes puolueet p\xc3\xa4\xc3\xa4siv\xc3\xa4t sopimukseen hallituksesta ja syntyi Fagerholmin III hallitus.'